ดอลล์อ่อนค่าหลังสหรัฐฯเผยข้อมูลศก.ผันผวน
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อคืนนี้ (26 พ.ค.) เนื่องจากข้อมูลเศรษฐกิจของสหรัฐค่อนข้างผันผวน
27 พ.ค. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐ (26 พ.ค.) อ่อนค่าลงเมื่อเทียบเยนที่ระดับ 109.70 เยน จากระดับ 110.14 เยน และลดลงเมื่อเทียบฟรังก์สวิส ที่ระดับ 0.9893 ฟรังก์ จากระดับ 0.9893 ฟรังก์ ขณะที่ขยับลงเมื่อเทียบดอลลาร์แคนาดาที่ระดับ 1.2984 ดอลลาร์แคนาดา จากระดับ 1.3042 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1190 ดอลลาร์สหรัฐ จากระดับ 1.1163 ดอลลาร์สหรัฐ ในขณะที่เงินปอนด์ลดลงแตะระดับ 1.4656 ดอลลาร์สหรัฐ จากระดับ 1.4715 ดอลลาร์สหรัฐ ส่วนดอลลาร์ออสเตรเลียเพิ่มขึ้นแตะระดับ 0.7218 ดอลลาร์สหรัฐ จากระดับ 0.7201 ดอลลาร์สหรัฐ
ดอลลาร์ปรับตัวลดลงหลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป พุ่งขึ้นในเดือนเม.ย. โดยปรับตัวขึ้น 3.4% หลังจากเพิ่มขึ้น 1.9% ในเดือนมี.ค.
อย่างไรก็ตาม ยอดสั่งซื้อสินค้าพื้นฐาน ซึ่งเป็นคำสั่งซื้อสินค้าทุนที่ไม่รวมเครื่องบิน ซึ่งเป็นสิ่งบ่งชี้แผนการใช้จ่ายของภาคธุรกิจ ร่วงลง 0.8% ในเดือนเม.ย. หลังจากลดลง 0.1% ในเดือนมี.ค.นักวิเคราะห์กล่าวว่า ข้อมูลเศรษฐกิจที่ไม่สอดคล้องกันนั้น กระตุ้นการคาดการณ์ที่ว่า ธนาคารกลางสหรัฐ (FED) อาจจะยังไม่ปรับขึ้นอัตราดอกเบี้ยในเดือนมิ.ย.นี้